Eadweard Muybridge

Eadweard Muybridge (9. april 1830 – 8. maj 1904) bio je fotograf porijeklom iz Ujedinjenog Kraljevstva, poznat prvenstveno po ranom korištenju višestrukih fotoaparata da uhvati kretanje, te po zoopraksiskopu, uređaju za projiciranje pokretnih slika koji se koristio prije današnje celuloidne filmske trake.

 Mladost i prvi radovi 
desno|mini|250p|Slijed Muybridgeovih fotografija
Rođen je kao Edward James Muggeridge u engleskom gradu Kingston-on-Thames. Smatra se da je promijenio ime prema kralju Eadweardu kako je napisano na podnožju krunidbenog kamena u Kingstonu, koji je tamo ponovo podignut 1850. Muggeridge je postao Muygridge i zatim Muybridge nakon što se preselio u SAD početkom 1850-ih.

Muybridge je 1855. stigao u San Francisco i počeo raditi kao izdavački agent i knjižar. Počeo se zanimati za fotografiju, čemu je najviše pomogao dugi oporavak u Engleskoj nakon što je 1860. zamalo poginuo u na putu u sudaru s poštanskom diližansom. Vratio se u San Francisco 1866. i zaposlio se u mjesnoj fotografskoj radnji. Neki tvrde da je pomagao fotografu krajolika Carletonu Watkinsu, ali to nije potvrđeno.

 Fotografiranje Divljeg zapada 

Za Muybridgea se prvi put čulo 1867, kad je objavio fotografije Yosemitea i San Franciska. Ubrzo se proslavio svojim fotografijama krajolika, koje su slavile veličanstvo i prostranstvo Divljeg zapada. Slike je objavljivao pod pseudonimom "Helios". Ljeti 1868. Muybridge je dobio narudžbu da fotografira ekspediciju američke vojske na netom kupljenu Aljasku.

Kalifornijsko geološko društvo pozvalo ga je 1871. da fotografira za istraživanje Visoke Sijere. Iste se godine vjenčao s Florom Stone. Zatim je proveo više godina putujući kao uspješan fotograf. Željeznička je pruga 1873. stigla do indijanskog teritorija, a Vojska SAD-a unajmila je Muybridgea da fotografira ratove Modoca koji su uslijedili.

 Rad sa Stanfordom 
lijevo|mini|Muybridgeov niz snimaka konja koji skače
Budući kalifornijski guverner Leland Stanford, poslovni čovjek i vlasnik konjskog trkališta, platio je Muybridgeu 1872. da riješi jedno pitanje (a ne opkladu, kao što se obično smatra): Stanford je tvrdio da u konjskom galopu postoji trenutak kada su sva četiri kopita u zraku. Da bi našao odgovor, Muybridge je razradio shemu za trenutačno snimanje pokreta. Muybridgeova je tehnika uključivala hemijske formule za razvijanje fotografija i električni otponac koji je napravio Stanfordov elektroinžinjer John D. Issacs. Muybridgeov je odnos sa Stanfordom bio dug i buran, ali upravo je zbog tog rada fotograf ušao u historiju.

Muybridge je 1874. otkrio da mu žena ima ljubavnika, nekog bojnika po imenu Harry Larkyns. Pošao je Larkynsu u posjetu 17. oktobra 1874. Rekao mu je: "Dobra večer, bojniče, zovem se Muybridge, a ovo je odgovor na pismo koje ste poslali mojoj ženi." Zatim ga je ubioo. Suđeno mu je zbog ubistva, ali oslobođen je zbog "opravdanog ubistva". Taj događaj iz Muybridgeova života je tema opere Fotograf Philipa Glassa iz 1982, gdje je tekst preuzet iz njegovog suđenja i njegovih pisma ženi. Muybridge je bio uvjeren da mu je žena rodila Larkynsovo dijete (iako je u odrasloj dobi ovaj vrlo sličio Muybridgeu).

Nakon što je oslobođen, otišao je na neko vrijeme iz SAD-a i snimao po Srednjoj Americi, da bi se vratio 1877. Njegov sin Florado Helios Muybridge (zvan "Floddie") poslan je u sirotište, a poslije je radio kao težak i vrtlar. Umro je u saobraćajnoj nesreći 1944, u 69. godini.

Muybridge je 1878. uspješno fotografirao konja u trku koristeći niz od pedeset fotoaparata. Aparati su raspoređeni na stazi usporednoj s kretanjem konja, a svaki bi aparat aktivirala nategnuta žica koju bi povukla konjska kopita. Taj niz fotografija, snimljen na današnjem Stanfordskom univerzitetu, zove se "Konj u pokretu" (The Horse in Motion) i pokazuje da su u jednom trenutku uistinu sva kopita u zraku, iako ne u času njihova najvećeg razmaka, kao što su prikazivali tadašnji slikari, nego u času kad su sva podvučena ispod konja, kad kretanje prelazi iz "povlačenja" prednjim nogama na "guranje" stražnjim.

 Zoopraksiskop 
desno|mini|200p|Žena se spušta stubištem
Zatim je vršio hemijska istraživanja metoda razvijanja fotografija da bi bolje uhvatio kretanje. Nadajući se da će iskoristiti znatno zanimanje javnosti za te slike, Muybridge je izumio zoopraksiskop, sličan zoetropu, ali je njegov uređaj projicirao slike da publika vidi realistično kretanje. Sistem je po mnogo čemu bio predak današnjeg filma.

Muybridge je koristio tu tehniku mnogo puta da fotografira ljude i životinje te proučava njihovo kretanje. Ljude je često fotografisao oskudno odjevene ili gole, u raznim radnjama, od boksanja i spuštanja stepeništem, do geganja male djece. Zato se njegovi radovi mogu uvrstiti među prva biomehanička istraživanja.

Slično postavljeni sinhronizirani fotoaparati danas se koriste za fotografiranje specijalnih efekata, ali s obratnim ciljem: mijenjati ugao snimanja dok scena ostaje nepomična.

Eadweard Muybridge vratio se 1894. u Englesku, gdje je 1904. umro u rodnom gradu, u domu rođakinje Catherine Smith, Park View, 2 Liverpool Road. Spaljen je, a pepeo mu je zakopan u Wokingu.

 Uticaj 

Kod sljedećih se ljudi može primijetiti Muybridgeov uticaj:
 John Gaeta - Iskoristio je osnovna načela Muybridgeove fotografije da stvori filmsku tehniku usporenog kretanja u filmu Matrix.
 Etienne-Jules Marey - Snimio je prvu seriju kretanja uživo pomoću jedne kamere.
 Thomas Eakins - Sarađivao je s Muybridgeom i nastavio njegova istraživanja pokreta, te je svoja otkrića uklopio u svoj umjetnički rad.
 Thomas Edison - Patentirao je filmsku kameru.
 William Dickson - Pripisuje mu se otkriće filmske kamere.
 Marcel Duchamp - Naslikao je Akt koji silazi stubištem, broj 2.

Osim toga, i današnji animatori i umjetnici koriste Muybridgeov rad u svojim djelima. Grupa U2 snimila je spot za pjesmu Lemon 1993. kao hommage Muybridgeovim tehnikama. Grupa za elektronsku muziku The Crystal Method snimila je 2004. spot za pjesmu "Born Too Slow" ("Rođen prespor") koji se zasnivao na Muybridgeovu radu.

Ljeti 2004., za vrijeme Olimpijade u Atini, bostonska je galerija imala izložbu o drevnoj Grčkoj na kojoj su dvije Muybridgeove fotografije visile pored novijih snimaka sportista.

 Reference 

 Rebecca Solnit: River of Shadows: Eadweard Muybridge and the Technological Wild West, 2003 .

 Vanjski linkovi 

 Tesseract - dvadesetminutni eksperimentalni film koji priča o Muybridgeovoj opsjednutosti vremenom i slikom vremena na prijelazu vijeka.
 Studies in Motion: The Hauntings of Eadweard Muybridge - Internetska stranica drame Kevina Kerra koja umjetnički prikazuje određena razdoblja Muybridgeova života.
 Animacija prvih pokretnih slika u filmskoj historiji. Umjetnica: Carola Unterberger-Probst
 1872, Yosemite American Indian Life - Muybridge je snimio mnogo fotografija o životu Indijanaca u Yosemiteu.

Kategorija:Rođeni 1830.
Kategorija:Umrli 1904.
Kategorija:Pioniri filma
Kategorija:Pioniri fotografije
Kategorija:Engleski fotografi
Kategorija:Fotografi
Kategorija:Američki umjetnici